**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

TPH/993-2/2021.

**10/2021.**

**HATÁROZAT**

* **veszélyhelyzetben átruházott hatáskörben meghozott döntésről** -

**a Tiszavasvári, Kossuth u. 39. …. sz. alatti bérlakás értékesítésére …kötendő adásvételi szerződés jóváhagyásáról**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében biztosított jogkörömben, Tiszavasvári Város Önkormányzata Képviselő-testülete helyett átruházott hatáskörben eljárva, az alábbi határozatot hozom:

**Jóváhagyom** a Tiszavasvári Város Önkormányzata tulajdonában lévő tiszavasvári 2146/1/A/… hrsz-ú, valóságban a **Tiszavasvári, Kossuth u. 39. ….** szám alatti önkormányzati lakás értékesítésére **….** Tiszavasvári, Kossuth u. 39. ….szám alatti bérlővel kötendő **adásvételi szerződést** a határozat 1. mellékletében szereplő tartalommal.

**INDOKOLÁS**

A Képviselő-testület a 155/2020. (X.29.) Kt. számú határozatában hozott döntést arról, hogy szándékában áll értékesíteni a Tiszavasvári, Kossuth u. 39. …. sz. alatti önkormányzati lakást ….bérlő részére, amennyiben a bérlő vállalja a vételár 6 hónapon belüli, egyösszegben történő megfizetését.

A lakás **vételára** – annak egyösszegű megfizetése esetén - az ingatlan forgalmi értékének 30 %-kal csökkentett összege, azaz **… Ft**.

Az adásvételi szerződés megkötésének feltétele, hogy a bérlő lakbér és az Önkormányzat részére fizetendő egyéb díjhátralékkal ne rendelkezzen.

A Képviselő-testület határozatának ismertében a vevő vételi szándékát megerősítette, és az adásvételi szerződés tervezetet ennek megfelelően készíttette el és jóváhagyás céljából megküldte az Önkormányzatnak.

Az adásvételi szerződés tervezet értelmében a **vevő az ingatlan vételárát egyösszegben kívánja megfizetni az adásvételi szerződés aláírását lövető 8 napon belül átutalással**.

Magyarország Kormánya a veszélyhelyzet kihirdetéséről szóló **40/2020. (III.11.) Korm. rendeletével** az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében: „**Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.”

**A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni.**

**Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.**

Tiszavasvári, 2021. január 28.

 **Szőke Zoltán**

 **polgármester**

10/2021. PM. határozat 1. melléklete

Adásvételi szerződés

egyrészről: **Tiszavasvári Város Önkormányzata eladó**

(székhely: 4440 Tiszavasvári, Városháza tér 4., adószám: 15732468-2-15, KSH statisztikai számjel: 15732468-8411- 321-15, törzsszám: 732462, képv.: Szőke Zoltán polgármester), számlavezető pénzintézete és bankszámlaszáma (továbbiakban: **ELADÓI SZÁMLA**): OTP Bank Nyrt., 11744144-15404761-06080000,

másrészről: **…. vevő**

(születési név: ….

 lakóhely: 4440 Tiszavasvári, ….., lakcímnyilvántartásban nem szereplő

tényleges tartózkodási hely: 4440 Tiszavasvári, …...),

egymással az alulírott napon és helyen, az alábbi feltételekkel adásvételi szerződést kötnek.

**1.) ELŐZETES NYILATKOZATOK, AZ ÁLLAM ELŐVÁSÁRLÁSI JOGA:** Felek rögzítik, hogy a szerződés tárgyát képező ingatlan önkormányzati bérlakás, a vevő pedig annak a bérlője. Felek ezért megállapodnak abban, hogy a teljes vételár eladói számlán történő jóváírásának a napjával a vevő lakásbérleti jogviszonya megszűnik. Felek rögzítik továbbá, hogy e szerződés megkötésére Tiszavasvári Város Önkormányzata Képviselő-testületének 155/2020. (X.29.) Kt. sz. határozata, illetve Tiszavasvári Város Polgármesterének 10/2021. PM. sz. határozata alapján kerül sor. A hivatkozott határozatok eredeti példányai e szerződés mellékletét képezik. Felek végül rögzítik, figyelemmel arra, hogy e szerződéssel az ingatlan tulajdonjogát a lakásban élő bérlő szerzi meg, hogy a nemzeti vagyonról szóló 2011. évi CXCVI. törvény 14.§ (3) bekezdése értelmében a Magyar Állam elővásárlási jogát a bérlő (vevő) elővásárlási joga megelőzi.

**2.) AZ INGATLAN:** Felek megállapítják, hogy eladó kizárólagos tulajdonát képezi 1/1 arányban, a **Tiszavasvári belterületén lévő 2146/1/A/…. hrsz.** alatt felvett ingatlan (továbbiakban: **lakás/ingatlan**, terület: 67.-nm., művelési ág: önkormányzati tulajdonban lévő társasházi lakás, közigazgatási cím: 4440 Tiszavasvári, Kossuth Lajos utca 39., …..). A lakáshoz tartoznak a társasház alapító okirata szerinti helyiségek és a közös tulajdonból 111/1000 eszmei hányad. Eladó a tulajdonjogát a Magyar Ügyvédi Kamara 2/2006 (X.16.) számú Elnökségi Állásfoglalása alapján hitelesnek tekintendő, eljáró ügyvéd útján 2021. „……..”. napján a TAKARNET rendszerből lekért nem hiteles tulajdoni lappal igazolja. Eladó kijelenti, hogy a tulajdoni lap szerinti ténybeli és jogi állapot megfelel a valóságnak, az ingatlannak ő a tényleges és kizárólagos tulajdonosa, és a tulajdoni lap lekérése óta nem következett be az ingatlant érintően eltérés, változás.

**3.) KÖZÖS KÖLTSÉG IGAZOLÁS ÉS ENERGETIKAI TANÚSÍTVÁNY:** Eladó átadta vevő részére a társasházi közös képviselet által kiállított, a közös költségre vonatkozó u.n. „nullás igazolást”, mellyel igazolja, hogy az ingatlan tekintetében közös költség tartozás nem áll fenn. Felek rögzítik, hogy az ingatlan, az 1993. évi LXXVIII. tv. 91/A § szerint összkomfortosnak minősül. Felek megállapítják, hogy az ingatlan jellemzőinél fogva alkalmazni kell a 176/2008. (VI. 30.) Korm. rendelet előírásait. Vevő kijelenti, hogy eladótól e szerződés aláírásával egyidejűleg átvette az ingatlan HET01241004/2021 sz. alatt készült energetikai tanúsítványa 1 eredeti példányát, mely szerint **az ingatlan „HH” energia-osztályú**, hasznos (fűtött) alapterülete 68,8.-nm.

**4.) ELADÓ NYILATKOZATAI:** Eladó szavatosságot vállal azért, hogy az ingatlan per-, teher-, igény-, és korlátozásmentes, azt nem terhelik adók módjára behajtható köztartozások, és harmadik személynek sem áll fenn olyan joga, mely vevő tulajdonszerzését korlátozza, vagy kizárja. Eladó kijelenti, hogy az ingatlan más jogügylettel lekötve nincs, azzal kapcsolatos rendelkezési joga kizárólagos, harmadik személy jóváhagyása, vagy beleegyezése nem szükséges e szerződés megkötéséhez. Eladó kijelenti, hogy az ingatlan nem szolgál más személy bejelentett lakóhelyeként, tartózkodási helyeként, székhelyeként, telephelyeként, fióktelepeként. Eladó kijelenti, hogy senkinek nincs az ingatlannal kapcsolatos semmilyen követelése, az ingatlannak nincs ingatlan-nyilvántartáson kívüli tulajdonosa sem. Eladó kijelenti továbbá, hogy ezen adásvétel nem minősül fedezetelvonó szerződésnek, nincs olyan tartozása, illetve vele szemben nincs olyan követelés, melynek a szerződés tárgyát képező ingatlan lenne a fedezete.

**5.) VEVŐ NYILATKOZATAI, KELLÉKSZAVATOSSÁG:** Vevő kijelenti, hogy e szerződés aláírását megelőzően az ingatlant megtekintette, nem volt elzárva szakértő személy bevonásának a lehetőségétől, az ingatlant egyébként is ismeri, mivel annak bérlője. Eladó erre is tekintettel kellékszavatossági kötelezettségét a vételár megfizetését követő 30. naptól kezdődően kizárja, melyet vevő tudomásul vesz, így vevő az ingatlan állapotával kapcsolatban a meghatározott időpontot követően nem támaszthat igényt eladóval szemben, sem bíróság, sem más hatóság előtt.

**6.) A VÉTELÁR ÉS MEGFIZETÉSE:**

E szerződéssel eladó eladja, vevő pedig 1/1 arányban megvásárolja az ingatlant, a már hivatkozott 155/2020. (X.29.) Kt. sz. határozat szerinti, vevő által elfogadott **…..-HUF (…) összegű vételár**ért. Vevő tudomásul veszi, hogy a NAV által megállapított forgalmi érték szolgál majd az illeték-kiszabás alapjául. Vevő kéri rögzíteni, hogy a vételár fele összegét élettársa, … biztosítja a számára. **Vevő kötelezettséget vállal arra, hogy e szerződés aláírását követő 8 napon belül a vételárat maradéktalanul megfizeti az eladói számlára történő átutalással.** Vevő az átutalás közlemény rovatában a következő szöveget köteles rögzíteni: „**Tiszavasvári 2146/1/A…. hrsz. vételár**”

**7.) A VÉTELÁR MEGFIZETÉSÉNEK IGAZOLÁSA:** Eladó kötelezettséget vállal arra, hogy a vételár megfizetését, annak az eladói számlán történő jóváírását követő 5 napon belül akként igazolja, hogy az erre vonatkozó banki bizonylatot az eljáró ügyvéd részére a drvarga.mateszalka@gmail.com email címre megküldi. Eladó egyúttal kijelenti, hogy az eladói számlára történő átutalást, mint saját kezéhez történő teljesítést kifejezetten elismeri. Felek kifejezetten megállapodnak abban is, hogy a vételár kifizetését banki igazolással – az eladói igazolás elmaradása esetén – a vevő is jogosult igazolni eljáró ügyvéd felé, aki ez alapján is jogosult, valamint köteles a vevő tulajdonjogának bejegyzésére irányuló földhivatali eljárás megindítására.

**8.) LETÉTI IGAZOLÁS ÉS LETÉTI SZERZŐDÉS:** Felek rögzítik, hogy e szerződés 6 példányban készült, melyek közül a vevő szerződési példányát és további 4 példány szerződést a vételár kifizetésének igazolásáig a szerződést készítő Dr. Varga Ákos eljáró ügyvédnél, mint letéteményesnél letétbe helyezték, aki ezt a szerződés ellenjegyzésével elismeri és **igazolja**. Az eladó egyúttal kijelenti, hogy az őt illető szerződési példányt átvette.

Felek eljáró ügyvédet feljogosítják, egyben kötelezik arra, hogy a vételár megfizetésének igazolását követően a vevő részére az őt illető szerződési példányt 8 napon belül átadja, míg további 3 példányt e szerződés rendelkezései szerint nyújtsa be az illetékes Földhivatali Osztályhoz, melyre eljáró ügyvéd e szerződés ellenjegyzésével kötelezettséget vállal.

Felek rögzítik, hogy az ügyvédi letétbe helyezett okiratok rendeltetésszerű felhasználásáról Dr. Varga Ákos Letéteményes Ügyvéd gondoskodik, aki jelen okirat aláírásával (ellenjegyzésével) szavatolja, hogy az okiratok a jelen szerződés szerint kerülnek felszabadításra az ügyvédi letétből, valamint, hogy illetéktelen személyek kezébe semmilyen más módon nem kerülnek. Letéteményes Ügyvéd kijelenti, hogy a letétkezelésért munkadíjat nem köt ki. Felek megállapodnak abban is, hogy letéteményes a nála letett szerződéseket azt követő 5 munkanapon belül jogosult és köteles az eladó részére visszaadni, ha a letét kiadásának feltétele (a vételár megfizetésének igazolása) nem teljesül, vagy az arra jogosult elállt a szerződéstől vagy felek igazolják, hogy e szerződést felbontották/megszüntették. Ha felek között jogvita alakulna ki, úgy letéteményes a bíróság jogerős, vagy előzetesen végrehajtható rendelkezése szerint jogosult és köteles a letétbe helyezett okiratok kiadására.

**9.) BIRTOKBA ADÁS:** Tekintettel arra, hogy az ingatlant jelenleg a vevő tartja birtokban, az eladó és közte fennálló bérleti jogviszony alapján, bérlőként, így felek megállapítják, hogy az ingatlan birtokba adásáról külön rendelkezni nem szükséges. Felek azonban megállapodnak abban, hogy e szerződés aláírását követő 15 napon belül, egymással kölcsönösen együttműködve – szükség szerint – eljárnak a közüzemi szolgáltatóknál, a közös képviselőnél és az illetékes Önkormányzatnál, vevő költségén a tulajdonos (fogyasztó) személyében beállt változása bejelentése érdekében.

**10.) TULAJDONJOG-BEJEGYZÉSI ENGEDÉLY:** Felek e szerződésbe foglaltan feltétlen és visszavonhatatlan hozzájárulásukat adják ahhoz, hogy a vevő 1/1 arányú tulajdonjoga „adásvétel” jogcímén bejegyzést nyerjen az ingatlan- nyilvántartásba, a szerződés tárgyát képező ingatlanra, eladó tulajdonjogának egyidejű törlése mellett.

**11.) A SZERZŐDÉS INGATLAN-NYILVÁNTARTÁSI BENYÚJTÁSÁHOZ KAPCSOLÓDÓ RENDELKEZÉSEK**: Felek feljogosítják, és egyben kötelezik az eljáró ügyvédet, hogy e szerződést – a járványügyi helyzetre, a vételár kifizetés igazolási módjára, határidejére tekintettel – annak aláírásától számított 30 napon belül nyújtsa be az illetékes Földhivatali Osztályhoz, amennyiben a vételár kifizetésének igazolása megtörtént.

**12.) A SZERZŐDÉS MEGHIÚSULÁSA**: Felek megállapodnak abban, hogy amennyiben az ingatlanra, a vevő e szerződésen alapuló tulajdonjog-bejegyzési kérelmének Földhivatalhoz történő benyújtása előtt harmadik személy javára az ingatlan-nyilvántartásba olyan jogot, vagy tényt (például jelzálogjog, végrehajtási jog, tulajdonjog) jegyeznek be, illetve olyan jog, vagy tény bejegyzése előzné meg a vevő tulajdonjog-bejegyzési kérelmét, mely a vevő tulajdonszerzését korlátozza, akadályozza, vagy kizárja, a vevő minden további indoklás nélkül elállhat e szerződéstől. Felek ez esetben, illetve ha e szerződés bármely más ok miatt meghiúsul, kötelezik magukat e szerződés felbontására, a meghiúsulási ok bekövetkeztétől számított 30 napon belül, az erre vonatkozó okiratok minden további feltétel nélküli aláírására, az eredeti állapot helyreállítására (ennek keretei közt a földhivatali „széljegy” törlésére), és az egymással történő elszámolásra.

**13.) MEGTÁMADÁSI JOG KIZÁRÁSA**: Felek kijelentik, hogy eladó törvényes képviselője nem közeli hozzátartozója vagy élettársa vevőnek, illetve kijelentik, hogy e szerződés megkötése során egyiküket sem vezette ajándékozási szándék. Felek abban is megállapodnak, hogy e szerződés feltűnően nagy értékkülönbözetre alapított megtámadásának a jogát, a polgári törvénykönyvről szóló 2013. évi V. törvény (Ptk.) 6:98 § (2) bekezdésében foglaltakra hivatkozással kifejezetten kizárják.

**14.) KÖLTSÉGEK**: Felek rögzítik, hogy eladót terhelik az ingatlan-nyilvántartási állapot rendezésével, a birtokba adással, és az ingatlan értékesítéséhez kapcsolódó adó bevallásával, megfizetésével kapcsolatos költségek, és az ingatlant a birtokba adáskor még esetlegesen eladót terhelő költségek megfizetése, míg vevőt terheli minden további költség, így különösen a vagyonszerzési illeték, a földhivatali igazgatási díj, a szerződés elkészíttetésének a díja.

**15.) ILLETÉKFIZETÉS**: Felek megértették és tudomásul vették eljáró ügyvédnek \*\*az illetékekről szóló 1990. évi XCIII törvény (Itv.) 26. § (1) bekezdés m) pontjában foglaltakra, illetve az ehhez kapcsolódó igények érvényesítésére, annak rendjére vonatkozó tájékoztatását. (Mentes a visszterhes vagyonátruházási illeték alól a helyi önkormányzat tulajdonában álló lakás tulajdonjogának az 1993. évi LXXVIII. törvény 49. § (1)-(2) bekezdése alapján elővásárlási joggal rendelkező személy által történő megszerzése.) Vevő kijelenti, hogy a jogügylet ennek megfelel, kéri az ehhez kapcsolódó illeték- mentesség biztosítását, és e nyilatkozatának a B400-as nyomtatványon való feltüntetését. Felek kijelentik, hogy e szerződés aláírásakor egyéb illeték-kedvezményre, - mentességre nem jogosultak.

**16.)ADÓFIZETÉS**: Eladó kijelenti, hogy az ingatlan értékesítéshez kapcsolódó adózási szabályokkal, az őt terhelő nyilatkozattételi és bevallási kötelezettségekkel tisztában van.

**17.)AZ ÜGYVÉDI ELJÁRÁSSAL KAPCSOLATOS RENDELKEZÉSEK**:

Felek kifejezetten tudomásul veszik, hogy eljáró ügyvéd a szándékosan okozott, továbbá az emberi életet, testi épséget, vagy egészséget károsító szerződésszegésért való felelősséget kivéve, a jelen szerződéssel kapcsolatos kártérítési felelősségét kizárja. Felek kijelentik, hogy az eljáró ügyvéd részére adott megbízásnak nem tárgya az adó- és illetékfizetési kötelezettséggel kapcsolatos teljes körű tájékoztatás, az ezzel kapcsolatos bármely hatóság előtti képviselet, felek a szerződéssel összefüggésben felmerülő adózási, vagy illetékfizetési kötelezettség tekintetében saját döntésük alapján szakértő személy segítségét veszik igénybe.

Felek kijelentik, hogy eljáró ügyvéd tájékoztatta őket a pénzmosás és a terrorizmus finanszírozása megelőzéséről és megakadályozásáról szóló 2017. évi LIII. törvény (Pmt.) rendelkezéseiről, és az ügyvédi tevékenységről szóló 2017. évi LXXVIII. tv. (Üttv.) 18. pontjában (32-33 §) írtakról, melyek szerint az ügyvéd köteles a szerződők személyazonosságát ellenőrizni. Ezért eljáró ügyvéd a jelen jogügylettel érintettek (képviselőjük) előzetes hozzájárulása mellett, azok személyi igazolványáról, lakcímkártyájáról és adókártyájáról készített másolatot ügyvédi irattárában a szerződés mellékleteként elhelyezte. Felek kijelentik, hogy ehhez, valamint személyi adataik e szerződéshez kapcsolódó ügyvéd általi kezeléséhez, valamint személyazonosságuknak az Üttv. szerinti ellenőrzéséhez kifejezetten hozzájárulnak. Felek a szerződés aláírásával tanúsítják, hogy eljáró ügyvéd a Pmt-ben meghatározott kötelezettségek körébe tartozó feladatok teljesítésére alkotott, a vonatkozó MÜK szabályzat szerinti Pénzmosási Szabályzat rendelkezéseivel összhangban őket megfelelő módon azonosította. Felek és eljáró ügyvéd kijelentik, hogy e szerződés a Pénzmosási Szabályzatban megjelölt adatokat tartalmazza. A Pmt. 8. § (1) bekezdése alapján Felek e szerződés aláírásával kijelentik, hogy saját nevükben, saját érdekükben járnak el, és a Pmt. 8. § (3) bekezdése szerint nem minősülnek kiemelt közszereplőnek. Felek rögzítik, hogy a szerződésben foglaltakon túl e szerződés megkötésével kapcsolatban nem szolgáltak egyéb tényekkel. A szerződés a felek (képviselőjük) személyi okmányai (személyi igazolvány, lakcímkártya, adókártya) fénymásolata, az ingatlanra vonatkozó bérleti szerződés és mellékletei, az ingatlan értékesítésére vonatkozó értesítés és határozat(ok), a TAKARNET rendszerből letöltött tulajdoni lap és az energetikai tanúsítvány, mint okiratok alapján készült. Egyéb okirat és információ eljáró ügyvéd részére bemutatásra, átadásra nem került.

# **18.) EGYÉB RENDELKEZÉS:** **Felek kérik az eljáró földhivatalt, hogy – jogi képviselőjüknek történő egyidejű kézbesítés mellett a közigazgatási hatósági eljárás és szolgáltatás általános szabályairól szóló 2016. évi CL. törvény 13 §. (6) bekezdése alapján az ügyben keletkezett tulajdonjog bejegyző határozatot számukra is kézbesíteni szíveskedjék.**

*Felek megbízást adtak a Nyíregyházi Ügyvédi Kamara által KASZ36070950 azonosító számon nyilvántartott Dr. Varga Ákos ügyvédnek (székhely: 4700 Mátészalka, Kossuth Lajos utca 6., tel.: +36-(70)-319-77-88, email cím: drvarga.mateszalka@gmail.com) e szerződés elkészítésére, ellenjegyzésére, a földhivatali eljárás során képviseletük ellátására. Vevő meghatalmazza Dr. Varga Ákos ügyvédet továbbá a NAVB400-as adatlap kitöltésére, aláírására. Eljáró ügyvéd a meghatalmazásokat e szerződés ellenjegyzésével elfogadja.*

*Eladó törvényes képviselője és vevő kijelentik, hogy nagykorú, cselekvő- és jogképes, devizabelföldi magánszemélyek, magyar állampolgárok, személyi adataik helyesen vannak felvéve, azok szerepeltetéséhez hozzájárulnak. Eladó kijelenti, hogy Magyarországon működő Önkormányzat, devizabelföldi jogi személy. Felek kijelentik, hogy a szerződés aláírása előtt őket eljáró ügyvéd tájékoztatta az ingatlan tulajdonjogának átruházására vonatkozó szabályokról, az ingatlan-nyilvántartási eljárás vonatkozó szabályairól, az adó- és illetékfizetés főbb szabályairól, a szerződésben szereplő jogi fogalmakról, azok jelentéséről és joghatásairól, felmerülő kérdéseikre is válaszolva. Felek kijelentik, hogy a szerződés tartalmát előzetesen egyeztették, annak megszövegezését kifejezetten fentiek szerint kérték, így a szerződést ügyvédi tényvázlatként is kezelve írják alá. Felek e szerződést kölcsönös elolvasás és értelmezés után, mint akaratukkal és nyilatkozatukkal mindenben megegyezőt, jóváhagyólag írták alá, megállapítva, hogy egyikük sem esik ingatlan szerzési, elidegenítési korlátozás alá. Felek a szerződésben nem rendezett kérdésekben a polgári törvénykönyvről szóló 2013. évi V. tv. (Ptk.) és a kapcsolódó jogszabályok rendelkezéseit tekintik irányadónak azzal, hogy a szerződéssel kapcsolatos vitás kérdések rendezésére a pertárgy értékétől, illetve a hatásköri szabályoktól függően kikötik az ingatlan fekvése szerint illetékes Járásbíróság, vagy Törvényszék kizárólagos illetékességét. Ha e szerződés egyes rendelkezései bármely okból érvénytelenek lennének, az esetleges részleges érvénytelenség a jelen szerződés egyéb rendelkezéseit nem érinti, és felek az érvénytelen rendelkezést olyan érvényes rendelkezéssel kötelesek felváltani, mely szerződéses céljaik eléréséhez és érdekeihez a legközelebb áll.*

Kelt: Tiszavasvári, 2021. ……….

**…** vevő **Tiszavasvári Város Önkormányzata** eladó

 képv.: Szőke Zoltán polgármester

# Ellenjegyzem: Tiszavasvári, 2021……….

**Dr. Varga Ákos ügyvéd**

**KASZ:3607095**